
178.5

Szobrom leírásával a mű készítése során átélt gondolati átalakulásomat mutatom be. Miközben a szobor egy több darabból álló konstrukcióból kiindulva egy végletekig leegyszerűsített formává redukálódott, szemléletem is nagy mértékben átalakult. Kőmunkáimban nagy, egybefüggő, tiszta formákkal nyugalmat, egyszerűséget és végletes letisztultságot keresek.
Szobrom hosszú ideig készült, nyolc hónapig. Több meghatározó állomás is volt a kivitelezési munkában, melyek nagyban befolyásolták a mű végső megjelenését. Az első, hogy a kezdeti terveimet teljesen átalakítva egy álló konstrukcióból fekvővé módosítottam a szobrot.
A második egy olyan felismerés volt, mely a mű értelmét és gondolati jelentését változtatta meg számomra. A két enyhén ívelt lapban magát az embert véltem felfedezni, méghozzá egy női és egy férfi alakot. A szobor végső elhelyezkedésénél is szerepet játszott ez a felismerés. A két elem kissé eltolva egymásra van helyezve, ez a férfi és a nő összetartozását is hivatott bemutatni, de a szobor két részének kapcsolatát is jelzi. A két tárgy egy szobrot alkot. Nem tartom fontosnak, hogy mindenképpen kiderüljön erről a munkáról az, hogy itt két alakról van szó. Ezért is vetettem el a szimbólumokat, a tervezett, felületbe vésett jeleket. Semmilyen utalást nem szerettem volna megjeleníteni arra, hogy itt magáról az emberről van szó. Nem akarom ezzel determinálni a néző értelmezési lehetőségeit. Itt maga a forma az ami dominál. Emiatt nem helyeztem semmilyen posztamensre sem, mivel így teljesebben érvényesül a forma önmagában, egyedül.
A címében sem szerettem volna erre való utalást tenni. Még címet sem szívesen adnék a műnek, véleményem szerint mindenki döntse el, mit üzen neki ez a szobor. Azzal, ha befolyásolom a nézőt, pontosan a mű tisztasága sérülne, hiszen ha ránézünk, akkor csak két egyszerű, egymáson elhelyezett „tárgyat” látunk, és ez elég. A címét egy faragási hibából kapta. Mikor ezt a hibát korrigáltam és megmértem a szobor hosszát, pontosan ugyanolyan méretű volt, mint én, 178,5 centiméter. Ha már nevet kellett adnom a műnek, az legyen a szobor egyik „tulajdonsága”.
A mű készítési folyamata nagyban befolyásolta gondolkozásomat, szemléletemet a szobrászatommal kapcsolatban. A különböző ciklusok, melyek végigkövették a faragást, nagyban segítettek egy újfajta látásmód kialakulásában.




